Πληροφορίες: Τάνια Κατσάνη

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 06.02.2025

**Αρ. Πρωτ.: 152**

ΠΡΟΣ: Υπουργό Εθνικής Οικονομίας και Οικονομικών κ. Κ. Χατζηδάκη

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. καταθέτει τις προτάσεις της σχετικά με τη διεύρυνση των εισοδηματιών ορίων για ένταξη στον εξωδικαστικό μηχανισμό των ατόμων με αναπηρία, χρόνιες ή/και σπάνιες παθήσεις και των οικογενειών τους**»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε, αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία, χρόνιες ή/και σπάνιες παθήσεις και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας, χρόνιας ή/ και σπάνιας πάθησης.

Με το παρόν έγγραφό μας και με αφορμή την ανακοίνωση του υπουργείου Εθνικής Οικονομίας και Οικονομικών «Διπλασιάζεται το όριο στον υποχρεωτικό εξωδικαστικό μηχανισμό - 6 νέες πρωτοβουλίες για την περαιτέρω μείωση του ιδιωτικού χρέους», **την οποία η ΕΣΑμεΑ επικροτεί,** θα θέλαμε να θέσουμε υπόψη σας τα εξής:

Θεωρούμε **πολύ σημαντική τη συμπερίληψη** των ατόμων με αναπηρία, χρόνιες ή/και σπάνιες παθήσεις στην κατηγορία των ευάλωτων οφειλετών του άρθρου 225 ν. 4738/2020 (Α’ 308), με την ΚΥΑ Αριθμ. 106723 ΕΞ 2024, ΦΕΚ B’ 4337/24.07.2024: *«Καθορισμός κριτηρίων χαρακτηρισμού ως “ευάλωτων” ατόμων με ειδικές ανάγκες βάσει ποσοστού αναπηρίας, καθώς και εισοδηματικών και περιουσιακών κριτηρίων προκειμένου για την ένταξή τους στις πρόνοιες του ν. 4738/2020 για τους ευάλωτους οφειλέτες βάσει της παρ. 3 του άρθρου 14 καθώς και του Μέρους Δευτέρου του Βιβλίου Τρίτου ν. 4738/2020»,* **με την οποία έγινε δεκτό το αίτημά μας για διεύρυνση** (διπλασιασμό) των εισοδηματικών ορίων των ατόμων με αναπηρία, χρόνιες/ ή και σπάνιες παθήσεις, [με την επιστολή μας με αρ.πρωτ. 571/ 17.06.2024.](https://www.esamea.gr/el/article/gia-toys-eyalwtoys-ofeiletes-me-anaphria-milhse-sth-boylh-o-gen-grammateas-ths-esamea-b-koytsianos)

Με την ανακοίνωση της 5ης Φεβρουαρίου 2025 του υπ. Εθνικής Οικονομίας και Οικονομικών διπλασιάζονται τα γενικά εισοδηματικά όρια στον υποχρεωτικό εξωδικαστικό μηχανισμό και γίνεται αναφορά για «*Ένταξη ατόμων με ποσοστό αναπηρίας άνω του 67% στην κατηγορία των ευάλωτων οφειλετών με αυξημένα όρια στα εισοδηματικά και περιουσιακά κριτήρια*».

**Η ΕΣΑμεΑ ζητά στην επικαιροποιημένη ρύθμιση τα εισοδηματικά όρια που αφορούν στα άτομα με αναπηρία, χρόνιες ή/ και σπάνιες παθήσεις και στις οικογένειές τους να διπλασιαστούν, καθώς τα άτομα με αναπηρία, χρόνιες ή/ και σπάνιες παθήσεις και οι οικογένειές τους αντιμετωπίζουν, εκτός των άλλων, και το επιπλέον κόστος που πηγάζει από την αναπηρία/ χρόνια/ σπάνια πάθησή τους, όπως είχε προβλεφθεί στην ΚΥΑ Αριθμ. 106723 ΕΞ 2024, ΦΕΚ B’ 4337/24.07.2024. Παράλληλα η ΕΣΑμεΑ ζητά να συμπεριληφθούν στην κατηγορία των ευάλωτων οφειλετών του άρθρου 225 ν. 4738/2020 (Α’ 308), τα άτομα με αναπηρία 50% και άνω καθώς οι οικογένειες που έχουν μέλος με αναπηρία, χρόνια ή/και σπάνια πάθηση με ποσοστό 50% και άνω.**

Ευελπιστώντας πως θα ανταποκριθείτε άμεσα στο προαναφερόμενο ζήτημα, σας ευχαριστούμε εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας, κ. Κ. Μητσοτάκη
* Γραφείο υπ. Επικρατείας, κ. Χρ. Σκέρτσου
* Γραφείο υφυπουργού Εθνικής Οικονομίας και Οικονομικών, κ. Αθ. Πετραλιά
* Γραφείο γ.γ. Δημοσιονομικής Πολιτικής, κ. Παυλίνα Καρασιώτου
* Γραφείο γ.γ. Χρηματοπιστωτικού Τομέα και Διαχείρισης Ιδιωτικού Χρέους, κ. Θ. Αλαμπάση
* Οργανώσεις Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |